## Rješenje kojim se trgovačkom društvu W2005/dvadeset osam d.o.o., Zagreb, odobrava objavljivanje ponude za preuzimanje javnog dioničkog društva Arenaturist d.d., Pula

### NN 103/2007 (11.10.2007.), Rješenje kojim se trgovačkom društvu W2005/dvadeset osam d.o.o., Zagreb, odobrava objavljivanje ponude za preuzimanje javnog dioničkog društva Arenaturist d.d., Pula

# HRVATSKA AGENCIJA ZA NADZOR FINANCIJSKIH USLUGA

**3025**

Sukladno odredbama članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« broj 140/05)
te članka 13. stavak 2. Zakona o preuzimanju dioničkih društava (»Narodne
novine« broj 84/02, 87/02,120/02), Uprava Hrvatske agencije za nadzor
financijskih usluga, na temelju Zahtjeva trgovačkog društva W2005/dvadeset osam
d.o.o., Zagreb, Kneza Branimira 29/III, zastupanog po punomoćnici, Nataliji
Lacmanović, odvjetnici iz Zagreba, Kraljice Jelene 1, za odobrenje objavljivanja
ponude za preuzimanje javnog dioničkog Arenaturist d.d., Pula, Smareglina ulica
3, na sjednici održanoj 27. rujna 2007. godine, donijela je

## RJEŠENJE

1. Trgovačkom društvu W2005/dvadeset osam d.o.o., Zagreb, Kneza Branimira
29/III, odobrava se objavljivanje ponude za preuzimanje javnog dioničkog društva
Arenaturist d.d., Pula, Smareglina ulica 3.
2. Ovo Rješenje objavit će se u »Narodnim novinama«.

```
Obrazloženje
```

I. Trgovačko društvo W2005/dvadeset osam d.o.o., Zagreb, Kneza Branimira 29/III
(dalje u tekstu: Ponuditelj), zastupano po punomoćnici, Nataliji Lacmanović,
odvjetnici iz Zagreba, Kraljice Jelene 1, podnijelo je Hrvatskoj agenciji za
nadzor financijskih usluga (dalje u tekstu: Agencija), 27. kolovoza 2007.
godine, temeljem odredbe članka 13. stavak 1. Zakona o preuzimanju dioničkih
društava (dalje u tekstu: Zakon), Zahtjev za odobrenje objavljivanja ponude za
preuzimanje trgovačkog društva Arenaturist d.d., Pula, Smareglina ulica 3 (dalje
u tekstu: Izdavatelj) i dokumentaciju u privitku, a 20. rujna 2007. godine,
zadnju dopunu toga zahtjeva.
II. Izdavatelj je javno dioničko društvo, sukladno odredbi članka 114. stavak 1.
točka 2. Zakona o tržištu vrijednosnih papira (»Narodne novine« broj 84/02 i
138/06), te sukladno odredbi članka 14. Pravilnika o sadržaju i obliku
financijskih i poslovnih izvješća javnih dioničkih društava (»Narodne novine«
broj 118/03).
Agencija je izvršila uvid u podatke sudskog registra na Internetu te utvrdila da
temeljni kapital Izdavatelja iznosi 654.750.000,00 kuna.
Uvidom u podatke Središnje depozitarne agencije d.d., Zagreb, utvrđeno je da je
Izdavatelj na zadnji dan u mjesecu travnju, svibnju i lipnju 2007. godine, imao
više od 100 dioničara.
III. Obveza objavljivanja ponude za preuzimanje, sukladno odredbi članka 4.
stavak 1. Zakona, nastala je za Ponuditelja 27. srp­nja 2007. godine, stjecanjem
ukupno 1.407.742 dionice Izdavatelja, odnosno 64,50% temeljnog kapitala
Izdavatelja, što daje 64,51% od ukupnog broja glasova koje daju dionice
Izdavatelja s prvom glasa, temeljem Ugovora o kupoprodaji dionica, sklopljenog
između Ponuditelja, kao kupca i društava Granito S.A., L-1219 Luxembourg, 17 Rue
Beaumont, Luxembourg; Tacana S.A., L-1219 Luxembourg, 17 Rue Beaumont,
Luxembourg; Redonda S.A., L-1219 Luxembourg, 17 Rue Beaumont, Luxembourg;
Piovesana Holding S.p.A., Conegliano (Treviso), Via M. Piovesana, Italija i
Eugenia Piovesane iz Gaiarinea (Trevoso), Via Pal 69, Italija, kao prodavatelja,
a nakon kojeg stjecanja Ponuditelj raspolaže s 1.407.742 dionice, odnosno 64,50%
učešća u temeljnom kapitalu Izdavatelja, što daje 64,51% od ukupnog broja
glasova koje daju dionice Izdavatelja s pravom glasa.
IV. Cijena po kojoj Ponuditelj nudi otkup dionica u ponudi za preuzimanje iznosi
534,21 kune za dionicu. Najviša cijena po kojoj je Ponuditelj stekao dionice
Izdavatelja u razdoblju od jedne godine prije dana objavljivanja ponude za
preuzimanje iznosi 271,71 kunu za dionicu. Prema podacima Zagrebačke burze d.d.,
Zagreb dostav­ljenim na zahtjev Agencije (u predmetu: klasa: 451-04/07-13/117),
na Zagrebačkoj burzi je u zadnja tri mjeseca prije nastanka obveze objavljivanja
ponude za preuzimanje ostvarena prosječna cijena dionicama Izdavatelja u iznosu
od 534,21 kune za dionicu, te je utvrđeno da je cijena izražena u ponudi za
preuzimanje u iznosu od 534,21 kune za redovnu dionicu, utvrđena u skladu s
odredbom članka 15. stavci 3. – 6. Zakona.
V. Ponuditelj raspolaže s ukupno 1.407.742 redovne dionice Izdavatelja, a
temeljni kapital Izdavatelja podijeljen je na 2.182.500 redovnih dionica, svaka
u nominalnom iznosu od 300,00 kuna. Novčana sredstva potrebno je osigurati
sukladno odredbi članka 9. stavak 1. Zakona, za plaćanje preostalih 774.589
dionica, u iznosu od najmanje 413.793.189,69 kuna. Uvidom u Garanciju br.
G738.193 koju je 27. kolovoza 2007. godine u korist svih dioničara Izdavatelja
izdala Reiffeisen Zentralbank Österreich AG, Am Stadtpark 9, A-1030 Beč,
Austrija, s rokom važenja do najkasnije 30. studenoga 2007. godine, utvrđeno je
da je Ponuditelj osigurao sredstva u iznosu 414.340.000,00 kuna.
VI. Nadalje, utvrđeno je da su Zahtjevu priložene potvrde o plaćenoj
administrativnoj pristojbi i naknadi, sukladno odredbi članka 4. stavak 1. točka
1. Pravilnika o vrsti i visini naknada i administrativnih pristojbi Hrvatske
agencije za nadzor financijskih usluga (»Narodne novine« broj 45/06 i 11/07).
VII. Budući da je Ponuditelj dostavio tekst ponude za preuzimanje sastavljen
sukladno odredbi članka 12. stavka 1. Zakona, te dokumentaciju propisanu
odredbom stavka 2. istoga članka Zakona, odlučeno je kao u točki 1. izreke.
VIII. Na temelju odredbe članka 8. stavak 3. Zakona o Hrvatskoj agenciji za
nadzor financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog Rješenja.

Klasa: UP/I-451-04/07-10/12
Urbroj: 326-111/07-7
Zagrebu, 27. rujna 2007.

Predsjednik Uprave
**Ante Samodol**, v. r.

Rješenje, NN 103/2007-3025
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)